Το Μαυροβούνιο υπέβαλε αίτηση για προσχώρηση στη ΣΔΣ τον Οκτώβριο του 2013 και υπέβαλε την αρχική του προσφορά τον Νοέμβριο του 2013. Το Μαυροβούνιο υπέβαλε τη δεύτερη αναθεωρημένη προσφορά του τον Ιούνιο του 2014 και, στη συνέχεια, την τελική του προσφορά τον Ιούλιο του 2014. Τον Οκτώβριο του 2014 η επιτροπή ΣΔΣ εξέδωσε απόφαση με την οποία προσκάλεσε το Μαυροβούνιο να προσχωρήσει στη ΣΔΣ. Μετά την κατάθεση της πράξης προσχώρησής του, η αναθεωρημένη ΣΔΣ άρχισε να ισχύει για το Μαυροβούνιο στις 15 Ιουλίου 2015.

Το Μαυροβούνιο παραχωρεί στα μέρη της ΣΔΣ πρόσβαση στις συμβάσεις όλων των επιχειρήσεων κοινής ωφέλειας που δραστηριοποιούνται στους ίδιους τομείς (δηλ. στους τομείς του πόσιμου ύδατος, της ηλεκτρικής ενέργειας, των αερολιμένων, των λιμένων, των αστικών μεταφορών και των σιδηροδρόμων) αντίστοιχη με εκείνη που παρέχει η Ευρωπαϊκή Ένωση, και εφαρμόζει τους ίδιους περιορισμούς βάσει αμοιβαιότητας με εκείνους που εφαρμόζει και η Ευρωπαϊκή Ένωση έναντι των άλλων μερών της ΣΔΣ. Τα κατώτατα όρια ορίστηκαν σε 400 000 ΕΤΔ για τα εμπορεύματα, 400 000 ΕΤΔ για τις υπηρεσίες και 5 000 000 ΕΤΔ για τις κατασκευαστικές υπηρεσίες.

2.1.3.3.Νέα Ζηλανδία

Η Νέα Ζηλανδία υπέβαλε αίτηση προσχώρησης στη ΣΔΣ τον Σεπτέμβριο του 2012. Η Νέα Ζηλανδία υπέβαλε την τελική της προσφορά τον Ιούλιο του 2014. Τον Οκτώβριο του 2014 η επιτροπή ΣΔΣ εξέδωσε απόφαση σχετικά με την προσχώρηση της Νέας Ζηλανδίας στην αναθεωρημένη ΣΔΣ. Μετά την κατάθεση της πράξης προσχώρησης, η αναθεωρημένη ΣΔΣ άρχισε να ισχύει για τη Νέα Ζηλανδία τον Αύγουστο του 2015.

Οι δεσμεύσεις της Νέας Ζηλανδίας στο πλαίσιο της αναθεωρημένης ΣΔΣ περιλαμβάνουν, στο παράρτημά της «Άλλοι φορείς», τέσσερις κρατικές επιχειρήσεις που δραστηριοποιούνται στους τομείς των υπηρεσιών κοινής ωφέλειας των αερολιμένων, των μετεωρολογικών υπηρεσιών, των σιδηροδρόμων και της ηλεκτρικής ενέργειας (Airways Corporation of New Zealand Limited, Meteorological Service of New Zealand Limited, KiwiRail Holdings Limited, και Transpower New Zealand Limited). Τα κατώτατα όρια ορίστηκαν σε 400 000 ΕΤΔ για τα εμπορεύματα, 400 000 ΕΤΔ για τις υπηρεσίες και 5 000 000 ΕΤΔ για τις κατασκευαστικές υπηρεσίες.

2.1.3.4.Ουκρανία

Η Ουκρανία υπέβαλε αίτηση προσχώρησης στη ΣΔΣ τον Δεκέμβριο του 2012. Υπέβαλε την τελική της προσφορά τον Ιούνιο του 2015. Τον Νοέμβριο του 2015 η επιτροπή ΣΔΣ εξέδωσε απόφαση σχετικά με την προσχώρηση της Ουκρανίας στην αναθεωρημένη ΣΔΣ. Μετά την κατάθεση της πράξης προσχώρησης, η αναθεωρημένη ΣΔΣ άρχισε να ισχύει για την Ουκρανία στις 18 Μαΐου 2016.

Η Ουκρανία παρέχει κάλυψη για πολλούς τομείς υπηρεσιών κοινής ωφέλειας και προβλέπει ενδεικτικό κατάλογο φορέων που δραστηριοποιούνται στους τομείς των υπηρεσιών κοινής ωφέλειας, χρησιμοποιώντας προσέγγιση βάσει ορισμού. Η Ουκρανία εξαιρεί τις συμβάσεις συνδεδεμένων επιχειρήσεων ή κοινοπραξιών. Τα κατώτατα όρια ορίστηκαν σε 400 000 ΕΤΔ για τα εμπορεύματα, 400 000 ΕΤΔ για τις υπηρεσίες και 5 000 000 ΕΤΔ για τις κατασκευαστικές υπηρεσίες.

2.1.3.5.Δημοκρατία της Μολδαβίας

Η Δημοκρατία της Μολδαβίας υπέβαλε αίτηση προσχώρησης στη ΣΔΣ τον Ιανουάριο του 2002. Η Δημοκρατία της Μολδαβίας υπέβαλε την τελική της προσφορά τον Μάιο του 2015. Τον Σεπτέμβριο του 2015 η επιτροπή ΣΔΣ εξέδωσε απόφαση σχετικά με την προσχώρηση της Μολδαβίας. Μετά την κατάθεση της πράξης προσχώρησής της, η αναθεωρημένη ΣΔΣ άρχισε να ισχύει για τη Μολδαβία στις 14 Ιουλίου 2016.

Η Δημοκρατία της Μολδαβίας παρέχει πρόσβαση στις συμβάσεις όλων των φορέων που θεωρούνται αναθέτουσες αρχές σύμφωνα με το εθνικό δίκαιο και δραστηριοποιούνται σε τομείς υπηρεσιών κοινής ωφέλειας, όπως στους τομείς του πόσιμου ύδατος, της ηλεκτρικής ενέργειας και/ή της θερμικής ενέργειας (παραγωγή, μεταφορά ή διανομή), των λιμένων ή άλλων τερματικών εγκαταστάσεων, των εγκαταστάσεων αερολιμένων, των αστικών μεταφορών και των σιδηροδρομικών μεταφορών. Περιλαμβάνεται ενδεικτικός κατάλογος φορέων. Δεν ορίζονται επιφυλάξεις. Τα κατώτατα όρια ορίστηκαν σε 400 000 ΕΤΔ για τα εμπορεύματα, 400 000 ΕΤΔ για τις υπηρεσίες και 5 000 000 ΕΤΔ για τις κατασκευαστικές υπηρεσίες. Ωστόσο, τα κατώτατα όρια για τα εμπορεύματα και τις υπηρεσίες υπόκειντο σε διετή μεταβατική περίοδο.

2.1.3.6.Αυστραλία

Η Αυστραλία υπέβαλε αίτηση προσχώρησης στη ΣΔΣ τον Ιούνιο του 2015. Υπέβαλε αναθεωρημένες προσφορές τον Σεπτέμβριο του 2016 και τον Ιούνιο του 2017, καθώς και την τελική της προσφορά τον Μάρτιο του 2018. Οι διαπραγματεύσεις για την προσχώρηση της Αυστραλίας στην αναθεωρημένη ΣΔΣ έχουν ολοκληρωθεί, και η επιτροπή ΣΔΣ εξέδωσε απόφαση σχετικά με την προσχώρηση της Αυστραλίας στην αναθεωρημένη ΣΔΣ τον Οκτώβριο του 2018. Μετά την κατάθεση της πράξης προσχώρησης, η αναθεωρημένη ΣΔΣ άρχισε να ισχύει για την Αυστραλία στις 5 Μαΐου 2019.

Οι υπηρεσίες κοινής ωφέλειας, οι σιδηροδρομικές μεταφορές και άλλοι συναφείς με τις μεταφορές τομείς (όπως η οδοποιία και οι λιμένες) εμπίπτουν στις αρμοδιότητες των πολιτειών και εδαφών της Αυστραλίας. Για τους φορείς που παρατίθενται στον κατάλογο για την Επικράτεια της Αυστραλιανής Πρωτεύουσας, η αναθεωρημένη ΣΔΣ δεν καλύπτει τις συμβάσεις στον τομέα των υπηρεσιών κοινής ωφέλειας. Τα κατώτατα όρια ορίστηκαν σε 355 000 ΕΤΔ για τα εμπορεύματα, 355 000 ΕΤΔ για τις υπηρεσίες και 5 000 000 ΕΤΔ για τις κατασκευαστικές υπηρεσίες. Οι κρατικές επιχειρήσεις της Αυστραλίας που φαίνεται να είναι συγκρίσιμες με τις ενωσιακές δημόσιες επιχειρήσεις τις οποίες περιλαμβάνει η προσφορά της ΕΕ για τη σύναψη συμβάσεων εφόσον δραστηριοποιούνται στους τομείς των υπηρεσιών κοινής ωφέλειας του ύδατος, της ηλεκτρικής ενέργειας, των λιμένων και των αερολιμένων, των αστικών μεταφορών και των σιδηροδρόμων (προσέγγιση βάσει ορισμού) δεν καλύπτονται για τους τομείς των υπηρεσιών κοινής ωφέλειας.

2.1.3.7.Ηνωμένο Βασίλειο

Κατά τη μεταβατική περίοδο που προβλέπεται στη συμφωνία αποχώρησης μεταξύ της Ευρωπαϊκής Ένωσης και του Ηνωμένου Βασιλείου (1η Φεβρουαρίου 2020 – 31 Δεκεμβρίου 2020), το Ηνωμένο Βασίλειο εξακολουθούσε να καλύπτεται από την αναθεωρημένη ΣΔΣ ως κράτος μέλος της ΕΕ. Μετά τη λήξη της εν λόγω μεταβατικής περιόδου, το Ηνωμένο Βασίλειο προσχώρησε αυτοτελώς στην αναθεωρημένη ΣΔΣ ως συμβαλλόμενο μέρος την 1η Ιανουαρίου 2021. Η τελική προσφορά του Ηνωμένου Βασιλείου στο πλαίσιο της ΣΔΣ αντιγράφει τους όρους του ισχύοντος πίνακα δεσμεύσεων της ΕΕ βάσει της αναθεωρημένης ΣΔΣ στον βαθμό που αυτός εφαρμόζεται στο Ηνωμένο Βασίλειο, συμπεριλαμβανομένων των τομέων των υπηρεσιών κοινής ωφέλειας.

2.1.3.8.Προσχωρήσεις που εκκρεμούν

Επί του παρόντος, 11 μέλη του ΠΟΕ βρίσκονται επισήμως στη διαδικασία προσχώρησης (Δημοκρατία της Αλβανίας, Ομοσπονδιακή Δημοκρατία της Βραζιλίας, Λαϊκή Δημοκρατία της Κίνας, Γεωργία, Χασεμιτικό Βασίλειο της Ιορδανίας, Δημοκρατία του Καζαχστάν, Δημοκρατία της Κιργιζίας, Δημοκρατία της Βόρειας Μακεδονίας, Σουλτανάτο του Ομάν, Ρωσική Ομοσπονδία, Δημοκρατία του Τατζικιστάν). Ωστόσο, επί του παρόντος δεν διεξάγονται δραστηριότητες σε σχέση με τη διαδικασία προσχώρησης της Αλβανίας, της Γεωργίας, της Ιορδανίας ή του Ομάν. Τέσσερα ακόμη μέλη του ΠΟΕ έχουν αναλάβει δεσμεύσεις στα πρωτόκολλα προσχώρησής τους στον ΠΟΕ με σκοπό την έναρξη της διαδικασίας προσχώρησής τους στην αναθεωρημένη ΣΔΣ. Αυτά είναι η Ισλαμική Δημοκρατία του Αφγανιστάν, η Μογγολία, το Βασίλειο της Σαουδικής Αραβίας και η Δημοκρατία των Σεϋχελλών.

2.2.Γενική Συμφωνία του ΠΟΕ για τις Συναλλαγές στον Τομέα των Υπηρεσιών (GATS)

Το άρθρο XIII παράγραφος 2 της GATS προβλέπει ρήτρα «ραντεβού» η οποία ορίζει ότι «διεξάγονται πολυμερείς διαπραγματεύσεις σχετικές με τις δημόσιες συμβάσεις στον τομέα των υπηρεσιών, εντός δύο ετών από την έναρξη ισχύος της συμφωνίας για τον ΠΟΕ».